Энтузіяст, альтруіст, чалавек, да канца адданы сваёй справе, якую робіць не дзеля ўласнай карысці, а для дапамогі, падтрымкі і паляпшэння жыцця іншых. Гэта не высокія словы аб ідэальным чалавеку, а штрышкі да партрэта звычайнай жанчыны, якая нарадзілася, вырасла і амаль 80 гадоў пражывае ў нашым горадзе і робіць усё, што ў яе сілах, для яго дабрабыту. Былы медработнік, а зараз адна з найбольш паважаных прадстаўніц мясцовай грамадскай супольнасці, яна ўжо некалькі дзясяткаў гадоў узначальвае ветэранскую арганізацыю цэнтральнай раённай бальніцы, і сустрэць яе ў ветэранскім пакоі, які знаходзіцца ў паліклініцы, можна амаль кожны дзень. І там заўсёды кіпіць работа.